Diari Oficial de la Generalitat Valenciana


Sumari del DOGV 7177, del 20-12-2013 (2013/12956)

ORDE 21/2013, d'11 de desembre, de la Conselleria de Benestar Social, per la qual es convoca la VI Edició dels Premis Construint Municipis Iguals en Oportunitats corresponent a l'any 2014 i dirigida a aquells ajuntaments que tinguen implantats plans municipals d'igualtat d'oportunitats.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7177

Data del DOGV
:   20-12-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/12705


Data del document
:   11-12-2013

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 21/2013, d'11 de desembre, de la Conselleria de Benestar Social, per la qual es convoca la VI Edició dels Premis Construint Municipis Iguals en Oportunitats corresponent a l'any 2014 i dirigida a aquells ajuntaments que tinguen implantats plans municipals d'igualtat d'oportunitats. [2013/12462]  
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i a evitar tots aquells obstacles que impedixen aconseguir una participació equilibrada de les dones i els hòmens en l'àmbit públic i privat.  
Per a regular i fer efectiu el principi d'igualtat de dones i hòmens a la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens. Estes accions s'arrepleguen en les polítiques d'igualtat que el Consell du a terme amb l'objectiu d'incorporar la transversalitat de gènere en les polítiques d'acció positiva de l'Administració valenciana.  
  
La Direcció General de Família i Dona de la Conselleria de Benestar Social és l'òrgan directiu a què correspon, segons el Decret 193/2012, de 21 de desembre, del Consell, entre altres funcions, les relatives a la promoció i l'execució de mesures per a fer efectiu el dret a la igualtat de tracte i d'oportunitats entre dones i hòmens, així com previndre i, si és el cas, contribuir a eliminar tota situació d'abús o discriminació directa o indirecta de la dona.  
Per a impulsar l'elaboració i implantació de plans d'igualtat als municipis de la Comunitat Valenciana, la Direcció General de Família i Dona desenrotlla diverses iniciatives entre les quals es troba la convocatòria dels Premis Construint Municipis Iguals en Oportunitats, dirigits als ajuntaments que hagen elaborat i implantat plans municipals d'igualtat d'oportunitats.  
  
En virtut de les facultats conferides pel Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de Família i Dona,  
  
  
ORDENE  
  
Article 1. Objecte  
Es convoca la VI Edició dels Premis Construint Municipis Iguals en Oportunitats i s'aproven les bases per les quals es regirà la seua concessió l'any 2014, que s'inclouen en l'annex I d'esta orde.  
  
Article 2. Premis  
Els premis consistiran en una placa i/o un diploma acreditatiu.  
  
  
DISPOSICIONS FINALS  
  
Primera. Autorització  
S'autoritza la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
  
Segona. Vigència  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
Tercera. Recursos  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, esta orde, que posa fi a la via administrativa, pot ser recorreguda potestativament en reposició, o bé es pot plantejar directament un recurs contenciós administratiu en els terminis escaients i davant dels òrgans que s'indiquen a continuació:  
a) El recurs de reposició s'ha d'interposar davant de qui tinga la titularitat de la Conselleria de Benestar Social, en el termini d'un mes comptador des de l'endemà de la publicació.  
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.  
  
València, 11 de desembre de 2013  
  
La consellera de Benestar Social,  
ASUNCIÓN SÁNCHEZ ZAPLANA  
  
  
  
ANNEX I  
Bases  
  
Primera. Objecte  
Constituïx l'objecte d'estes bases regular el procediment de concessió, l'any 2014, de la VI Edició dels Premis Construint Municipis Iguals en Oportunitats, dirigits als ajuntaments que hagen elaborat i implantat plans municipals d'igualtat d'oportunitats.  
  
Segona. Participants  
1. Podran participar tots els ajuntaments pertanyents a municipis de l'àmbit territorial de la Comunitat Valenciana que hagen elaborat i implantat plans municipals d'igualtat d'oportunitats.  
2. S'exclouen d'esta convocatòria, llevat de l'aprovació d'un nou Pla Municipal d'Igualtat d'Oportunitats, els ajuntaments que van resultar premiats en anteriors edicions.  
  
Tercera. Premis  
1. S'atorgaran dos premis, un en cada una de les categories següents:  
  
a) Municipis de més de 10.000 habitants.  
b) Municipis de fins a 10.000 habitants.  
2. Es podran concedir mencions especials, si els plans presentats i no premiats ho mereixen, a consideració del jurat.   
3. L'entrega dels premis podrà realitzar-se en un acte públic organitzat per la Direcció General de Família i Dona.  
  
Quarta. Sol·licitud i documentació que s'ha d'aportar  
1. Junt amb la sol·licitud, degudament omplida, el model de la qual s'adjunta com a annex II, cada ajuntament participant haurà d'aportar la documentació següent:  
a) El Pla Municipal d'Igualtat d'Oportunitats que presenta als premis convocats per mitjà d'esta orde.  
b) Certificat de l'acord del Ple de l'entitat local o de la Junta de Govern Local o decret d'alcaldia, segons el que calga, referent a l'aprovació del Pla Municipal d'Igualtat d'Oportunitats amb el seu període de vigència.  
c) Estudi de necessitat realitzat prèviament a l'elaboració del Pla.  
  
d) Certificat de l'ajuntament on s'especifique el grau d'implantació del pla en la data de la presentació a estos premis, indicant expressament les accions executades i en curs, i el percentatge que ambdós suposen sobre el total d'accions previstes.  
2. Els plans municipals d'igualtat d'oportunitats podran presentar-se en valencià i/o en castellà.  
3. Quan la sol·licitud no posseïsca els requisits exigits o no adjunte la documentació que s'assenyala en estes bases, es requerirà l'ajuntament perquè en el termini de 10 dies esmene la falta o adjunte els documents preceptius, amb indicació que, si no ho fa, es considerarà que desistix de la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quinta. Termini i lloc de presentació  
1. El termini de presentació començarà l'endemà de la publicació d'esta orde en el Diari Oficial de la Comunitat Valenciana i acabarà el 30 de maig de 2014.  
2. Les sol·licituds, junt amb la documentació requerida, es presentaran en qualsevol de les seus de la Direcció General de Família i Dona d'Alacant (Rambla de Méndez Núñez, núm. 41, 03557), de Castelló de la Plana (carrer de l'Ensenyament, núm. 10, 12707) o de València (carrer de Castán Tobeñas, núm. 77, Ciutat Administrativa 9 d'octubre, Torre 3, 46760), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sexta. Resolució del concurs  
1. La competència per a resoldre esta convocatòria correspon a la persona titular de la Direcció General de Família i Dona, per delegació de la persona titular de la Conselleria de Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria (DOCV 5967, de 04.03.2009), després del veredicte previ vinculant del jurat, una vegada examinats els plans presentats.  
2. El jurat serà nomenat i presidit per la persona titular de la Direcció General de Família i Dona, o la persona que designe per a substituir-la, i estarà integrat, a més, per un o una vocal en representació de cada una de les tres províncies de la Comunitat Valenciana, designats per la Federació Valenciana de Municipis i Províncies, i per un tècnic o una tècnica especialista en temes de dona de la Direcció General de Família i Dona, designat o designada per esta, que actuarà com a secretari o secretària del jurat, amb veu i vot.  
3. La identitat de les persones que componen el jurat es farà pública en el tauler d'anuncis de la Direcció General de Família i Dona, amb anterioritat a l'expiració del termini de presentació de sol·licituds.  
  
4. En la valoració dels plans presentats, el jurat ha de tindre en compte els criteris següents:  
a) Les àrees d'intervenció del pla i els objectius i accions per a cada àrea.  
b) La viabilitat del pla en conjunt.  
c) El grau d'implantació del pla fins a la data en què es presenta als premis.  
d) El caràcter innovador del pla.  
La puntuació màxima que es podrà obtindre serà de 100 punts, i es computarà per cada criteri fins a un màxim de 25 punts.  
5. El jurat queda facultat per a resoldre qualsevol incidència que puga presentar-se en el transcurs de les deliberacions i la seua decisió és inapel·lable, la qual serà adoptada per majoria simple.  
6. El jurat podrà proposar deixar desert qualsevol dels premis mitjançant un acord motivat.  
7. El jurat elevarà una proposta de resolució a la persona competent per a resoldre.   
8. La decisió del jurat així com la resolució de la convocatòria es faran públiques.  
  
Sèptima. Acceptació de les bases  
La participació en esta convocatòria comporta la total acceptació d'estes bases.